עושה פלא. עשה פלא אין כתיב כאן אלא עושה פלא לעתיד לבא שנ' (ירמיה טז יד) לכן הנה ימים באים נאום ה' ולא יאמר עוד חי ה' אשר העלה ישראל ממצרים וגו'. ד"א (שמות טו יא) עושה פלא עשה עמנו פלא ועושה עמנו בכל דור ודור שנ' (תהלים קלט יד) אודך על כי נוראות נפלאתי נפלאים מעשיך ונפשי יודעת מאד. ואומר (תהלים מ ו) רבות עשית אתה ה' אלהי נפלאותיך ומחשבותיך אלינו. ד"א (שמות טו יא) עושה פלא. עושה פלא עם אבות ועתיד לעשות עם בנים שנא' (מיכה ז טו) כימי צאתך מארץ מצרים אראנו נפלאות. אראנו מה שלא הראתי אל אבות שהרי נסים וגבורות שאני עתיד לעשות עם הבנים יותר הם ממה שעשיתי לאבות. וכה"א (תהלים קלו ד) לעושה נפלאות גדולות לבדו כל"ח. ואומר (תהלים עב יח-יט) ברוך ה' אלהים אלהי ישראל עושה נפלאות לבדו. וברוך שם כבודו לעולם וימלא כבודו את כל הארץ אמן ואמן.